21 polkua pimeyden valtakuntaan

21 polkua pimeyden valtakuntaan on suomenkielinen esseekokoelma, joka esittelee pitkälti David Myattin Order of Nine Angles -liikkeen opinkappaleita. Liike kannattaa akselerationismia eli yhteiskunnan romahduksen edistämistä terrorismilla ja sabotaasilla. Liikkeen maailmankuvassa yhdistyvät teistinen satanismi ja äärioikeistolainen ideologia; länsimaissa tyypillisiä satanismin muotoja liike halveksuu. "21 polkua pimeyden valtakuntaan" -teoksen edustama Order of Nine Angles -aate on marginaalinen myös sekä esoteerikkojen että äärioikeistolaisten piireissä. Liike sai kuitenkin jonkin verran lisää näkyvyyttä Suomessa vuosina 2018–2024.
Tutkija Jussi Sohlbergin mukaan "21 polkua pimeyden valtakuntaan" on julkaistu arviolta vuonna 2018. Myattin kirjoituksia oli julkaistu suomeksi Ylilaudalla jo vuonna 2017. Kääntäjät kehottivat lukijoita nousemaan aseelliseen kapinaan. Poliisi on pitänyt kirjaa oppaana "satanistisella polulla" kohti ihmisen uhraamista ja terrorismia. Suomenkielisen teoksen kirjoittaja on tuntematon, ja kirjoittajia on saattanut olla useita. Kirjan tekijäksi on nimetty "Louhi-loosi". Azazelin Tähti -satanistiliikkeessä on toiminut Louhi-niminen loosi, mutta liikkeen arvoihin kuuluvat ihmisoikeudet ja tasa-arvo. Liikkeen sisältä on esitetty epäily, että viittaus Louhi-loosiin on tarkoituksellista harhaanjohtamista.
Sisältö.
"21 polkua pimeyden valtakuntaan" esittää käytännön vinkkejä murhien suunnitteluun ja suosittelee erilaisia tekotapoja. Murhattaviksi kirjassa ehdotetaan demokratian, ihmisarvon ja tasa-arvon kannattajia, antifasisteja, seksuaalirikollisia, ulkomaalaisia huumekauppiaita tai "elintasopakolaisiksi" kutsuttuja henkilöitä. Kirja edustaa omien sanojensa mukaan fanaattista, elitististä ja väkivaltaista maailmankuvaa. Kirjassa pidetään Jumalaa olemattomana, mutta julistetaan uskoa "Pimeyden Voimiin", jotka ovat "akausaalisella olemassaolon tasolla toimivia voimia".
Kirja kuvailee Synkän Polun, johon initiaation aloittavia kutsutaan "adepteiksi". Kirjassa kuvaillaan erilaisia rituaaleja, joihin kuuluu muun muassa ihmisuhrin antaminen. Luvussa "Teurastaminen" väitetään, että ihmisen uhraaminen on koko ihmiskuntaa yhdistävä perinne, josta on löydetty merkkejä kaikkialta maailmasta. Johdantonsa mukaan "21 polkua pimeyden valtakuntaan" pyrkii opastamaan ihmisiä tekoihin, jotka saattaisivat nykyisen aikakauden päätökseensä. Kirjan lopussa kuvataan "Mieleenpalauttamisen seremonia" (), jossa 21-vuotias mies uhrataan kurkku auki viiltämällä kesäpäivänseisauksena 17 vuoden välein. "Mieleenpalauttamisen seremonia" on peräisin Order of Nine Anglesin materiaaleihin kuuluvasta "Grimoire of Baphomet" -kirjasta. Siinä annettavalta ihmisuhrilta vaaditaan vapaaehtoista alistumista ja murhan jälkeen uhrin verestä suositellaan valmistettaviksi pikkuleipiä seremoniallisiin tarkoituksiin.
Oppaassa käsitellään lisäksi muun muassa taistelutaitojen opettelua ja survivalismia.
Julkinen käsittely ja rikostutkinnat.
Kirja herätti Suomessa huomiota poliisin kytkettyä sen tutkinnoissaan äärioikeistolaiseen terrorismiin. Kirja oli kuulunut sekä Lahden terrorismitapauksen että Kankaanpään terrorismitutkinnan epäiltyjen lukemistoon. Poliisi uskoi Kankaanpään terrorismista epäillyn ryhmän johtajan aloittaneen kirjassa esitellyn polun läpikäymisen. Lahden terrorismitapauksesta pisimmän tuomion saaneen, muun muassa Sanna Marinin murhaamisesta puhuneen henkilön hallussa oli "21 polkua pimeyden valtakuntaan". Lahden terrorismitapauksen taustalla oli äärioikeistolaisuuden suuntaus, joka edustaa niin kutsuttua "Siege"-kulttuuria.
Kirjan kirjoittaja esittää olevansa kotoisin Tampereen seudulta ja olleensa 16-vuotias vuonna 1996. Kevätkesällä 2023 poliisi pelkäsi nelikymppisen ylöjärveläismiehen valmistelevan rituaalimurhaa kirjan opetusten mukaisesti. Keskusrikospoliisi valvoi miehen puhelimia ja tarkkaili tämän kotia epäilyn johdosta. Samaa henkilöä epäiltiin valepommien lähettämisestä eri kaupunkeihin SDP:n, vasemmistoliiton ja vihreiden puoluetoimistoihin helmikuussa 2023. Poliisi alkoi ylöjärveläismiehen puhelimesta löytämiensä viestien ja mieheen yhdistetyn nimimerkin "Herra Kansa" perusteella epäillä, että ylöjärveläismies olisi osallistunut myös kirjan kirjoittamiseen. Hänen alttarinsa löydettiin metsästä. Rikosepäilyt lopulta kohdistuivat julkiseen kehottamiseen rikokseen ja terroristisessa tarkoituksessa tehtyihin laittomiin uhkauksiin. Miehen tiedetään julkaisseen satanistista fiktiota, äärioikeistolaisen verkkojulkaisun ja Suomen Perustalle laaditun analyysi. Hän on entinen perussuomalaisten jäsen ja oli kirjoittanut puolueen blogisivulle sittemmin poistettuja tekstejä. Teksteissä oli käsitelty turvallisuuskysymyksiä ja akselerationismia. Kirjoittaja ei enää ollut perussuomalaisten jäsen vakavien rikosepäilyjen tullessa julkisuuteen. Riikka Purra tuomitsi poliisin kuvailemat suunnitelmat ja piti niitä harhaisina.
Marraskuussa 2023 Jiri Keronen kertoi julkaisevansa "21 polkua pimeyden valtakuntaan" -kirjan uudelleen. Hän piti sananvapauden rajojen koettelua tärkeänä ja piti "melko analogisena" Päivi Räsäsen oikeudenkäynnin kanssa tilannetta, jossa "21 polkua pimeyden valtakuntaan" -kirja itsessään otettaisiin syytteen aiheeksi.